《送湖东陈君游京师归江西》
明代·王缜

溟溟二气何磅礴，瞰观天地乃郛郭。伊谁横骛溯寥廓，振翮驰骋脱尘壳。

我闻湖东有居客，襟神逸宕无涯略。胸中似藏千万壑，烟雨横飞星斗落。

平生不愿离蔬屩，平生祇爱江山乐。百丈朝经彭蠡泽，短蓬夜渡金陵泊。

踏遍江南湖海窄，直望神州神恩扩。九重宫阙联花萼，百二山河蹲虎鹗。

玉箫翠管争和作，金章紫绶相历录。斜倚东风醉落魄，何必欲跨扬州鹤。

一夜西风吹绣幕，游人绿駬嘶金络。祖帐琼浆仍满酌，牙签锦轴更盘错。

暮钟斜日歌声促，潞水迢迢风索索。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。